TARYBOS REGLAMENTAS (EB) Nr. 470/2008
2008 m. gegužės 26 d.
iš dalies keičiantis Reglamento (EB) Nr. 1782/2003 nuostatas dėl pagalbos už tabaką pervedimo į Bendrijos tabako fondą 2008 ir 2009 metams ir Reglamento (EB) Nr. 1234/2007 nuostatas dėl Bendrijos tabako fondo finansavimo
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 37 straipsnio 2 dalies trečią pastraipą,
atsižvelgdama į Komisijos pasiūlymą,
atsižvelgdama į Europos Parlamento nuomonę (1),
kadangi:
(1)
Remiantis Tarybos reglamento (EB) Nr. 1782/2003 (2), nustatančio bendrąsias tiesioginės paramos schemų pagal bendrą žemės ūkio politiką taisykles ir nustatančio tam tikras paramos schemas ūkininkams bei iš dalies keičiančio tam tikrus reglamentus, 110j straipsniu, pagalba žaliavinio tabako augintojams už tabaką teikiama už 2006-2009 derliaus metus.
(2)
2007 m. spalio 22 d. Tarybos reglamento (EB) Nr. 1234/2007, nustatančio bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas („Bendras bendro žemės ūkio rinkų organizavimo reglamentas“) (3) 104 straipsnio 2 dalyje numatoma finansuoti Bendrijos tabako fondą pagal Reglamento (EB) Nr. 1782/2003 110m straipsnį 2006 ir 2007 kalendoriniams metams pervedant į jį tam tikrą pagalbos už tabaką sumą. Bendrijos tabako fondas visada buvo finansuojamas pervedant į jį dalį pagalbos už tabaką lėšų. Toks lėšų pervedimas 2006 ir 2007 kalendoriniams metams pirmiausia pasiūlytas tada, kai tabako sektorių įtraukus į bendrąją išmokos schemą buvo numatyta tais pačiais metais išmokėti ir pereinamojo laikotarpio pagalbą už tabaką. Tarybos reglamentu (EB) Nr. 864/2004 (4) buvo pagaliau leista pagalbą už tabaką skirti ir 2008 bei 2009 metams, tačiau nenumatyta toliau finansuoti Bendrijos tabako fondo iš lėšų, gautų sumažinus pagalbą už tabaką.
(3)
Iš Bendrijos tabako fondo finansuoti veiksmai buvo labai sėkmingi, jie taip pat tapo sektinu žemės ūkio politikos ir sveikatos politikos derinimo pavyzdžiu. Siekiant užtikrinti tų veiksmų tęstinumą ir atsižvelgiant į tai, kad Fondas buvo visada finansuojamas iš pagalbos už tabaką lėšų, į Bendrijos tabako fondą reikėtų pervesti sumą, lygią 5 % 2008 ir 2009 kalendoriniams metams už tabaką suteiktos pagalbos sumos.
(4)
Todėl reikėtų atitinkamai iš dalies pakeisti Reglamentą (EB) Nr. 1782/2003 ir Reglamentą (EB) Nr. 1234/2007,
PRIĖMĖ ŠĮ REGLAMENTĄ,
1 straipsnis
Reglamento (EB) Nr. 1782/2003 110m straipsnis pakeičiamas taip:
„110m straipsnis
Į Bendrijos tabako fondą mokėtinos sumos
Reglamento (EEB) Nr. 2075/92 13 straipsnyje numatyto Bendrijos tabako fondo informavimo veiksmams finansuoti 2006 kalendoriniams metams skiriami 4 %, o 2007, 2008 ir 2009 kalendoriniams metams - 5 % pagalbos sumos, suteiktos vadovaujantis šio skyriaus nuostatomis.“
2 straipsnis
Reglamento (EB) Nr. 1234/2007 104 straipsnio 2 dalies b punktas pakeičiamas taip:
„b)
už 2006-2009 kalendorinius metus pagal Reglamento (EB) Nr. 1782/2003 110m straipsnį.“
3 straipsnis
Šis reglamentas įsigalioja septintą dieną nuo jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2008 m. gegužės 26 d.